لیبیا میں رمضان

لیبیا میں رمضان کسی دور جب معمر قثافی کی وہاں حکومت تھی اور ملک خوش حال تصور کیا جاتا تھا، تب بے حد شان و شوکت سے منانے کا رواج تھا۔ تاہم خانہ جنگی اور انتشار کی وجہ سے 2026ء میں اس مہینے کی آمد کی خوشیوں کے باوجود عوام کو سخت معاشی چیلنجز کا سامنا ہے، جس میں بڑھتی ہوئی قیمتیں، کرنسی کی قدر میں کمی، سیاسی انتشار اور بنیادی اشیاء کی قلت شامل ہے۔ دار الحکومت طرابلس میں خاندان افطار کرتے اور تہوار مناتے ہیں، لیکن سپر مارکیٹس میں اشیاء کی کمی، اے ٹی ایم مشینوں میں نقدی کی محدود دستیابی اور پٹرول اسٹیشنوں پر لمبی قطاریں روز مرہ کی مشکلات کی عکاس ہیں۔ رمضان کے دوران کچھ خیراتی اقدامات اور رضاکارانہ سرگرمیاں جاری ہیں، جیسے ضرورت مندوں کے لیے کھانے کی تقسیم، لیکن ملک میں جاری اقتصادی بحران کی وجہ سے زیادہ تر شہری سفر، خریداری اور روزمرہ زندگی کی معمولات کو محدود رکھ رہے ہیں۔ اس کے باوجود رمضان کا روحانی اور سماجی پہلو برقرار ہے اور لوگ عبادت، افطار اجتماعات اور خاندان کے ساتھ وقت گزارنے کے ذریعے امید اور صبر کا مظاہرہ کر رہے ہیں، جو لیبیا کے موجودہ مشکل حالات میں ایک مثبت روشنی کے طور پر دیکھا جا سکتا ہے۔

 مہینے کا ثقافتی ماحول 
لبیا میں رمضان کا ایک عام دن ایک روحانی، سماجی اور ثقافتی تجربہ ہوتا ہے جس میں روزہ، عبادت، روایتی کھانے اور باہمی تعاون کا خاص مقام ہوتا ہے۔ لوگ رمضان کی تیاری پہلے سے کرتے ہیں، مساجد کو سجایا جاتا ہے اور مسلمان قرآن پڑھنے، تراویح اور تہجد جیسی عبادات میں مشغول رہتے ہیں۔ افطار کے وقت خاندان اور ہمسایے مل کر روزہ کھولتے ہیں، جبکہ روایتی لیبی کھانوں جیسے شوربہ، کُسکس اور خاص طور پر بَزین (جو بارلے آٹے سے تیار ہوتا ہے) جیسی ڈشز افطار کی میز کا حصہ بنتی ہیں اور بعض صورتوں میں پڑوسیوں کے ساتھ کھانا بانٹا جاتا ہے۔ بَزین کی تیاری اور تقسیم میں کمیونٹی کا مشترکہ تعاون نظر آتا ہے، جہاں لوگ ایک ساتھ مل کر اسے پکاتے اور ضرورتمندوں تک پہنچاتے ہیں، جو رمضان کے مہینے میں باہمی یکجہتی اور خیرات کا مظہر ہے۔ رمضان کے دوران طرابلس کی قدیم سڑکیں، میلوں، لائٹس اور بازاروں کے ساتھ خاص فضا میں تبدیل ہو جاتی ہیں اور لوگ افطار کے بعد باہر گھومتے، مقامی ثقافت اور تفریح سے لطف اندوز ہوتے ہیں۔ یہ سب روایتیں لیبیائی معاشرے میں رمضان کے معنوی اور سماجی اثرات کو نمایاں کرتی ہیں۔

 رفاہی کاموں پر بھی ملک گیر تصادم کی کیفیت 
2026ء میں لیبیا میں رمضان کے دوران کھجوروں کی قیمتوں کو کم رکھنے کی ایک رعایتی مہم نے ایک بڑی بحث چھیڑ دی ہے۔ ایک تاجر نے سوا لاکھ کیلو سے زائد کھجوریں ہر کیلو صرف 20 سینٹ (1 دینار) میں بیچنے کا آغاز کیا، جسے کچھ لوگوں نے غریبوں کی مدد اور رمضان کے بوجھ کو کم کرنے کے لیے انسانیت پسند اقدام قرار دیا، خاص طور پر موجودہ اقتصادی مشکلات کے تناظر میں۔ تاہم کچھ تاجر اور کسان اس اقدام پر تنقید کرتے ہیں، کیونکہ وہ سمجھتے ہیں کہ اتنے نیچے قیمت پر فروخت مقامی بازار کو نقصان پہنچا سکتی ہے، چھوٹے اور درمیانے درجے کے فروخت کنندگان اور کھجور پیدا کرنے والوں کی آمدنی کم کر سکتی ہے اور انھیں قیمتوں کا مستقل نقصان ہو سکتا ہے۔ اس تنازعے نے بازار میں قیمتوں، صارفین کی مدد اور کسانوں کے حق میں منصفانہ تجارت کے بارے میں بڑے سوالات اٹھا دیے ہیں، جس سے یہ واضح ہوتا ہے کہ رمضان میں سستے داموں اشیا فراہم کرنا بھی معیشت اور سماجی مفاد کے درمیان ایک حساس توازن کا معاملہ بن چکا ہے۔ اس طرح کا متنازع ماحول سماج میں بہتری لانے کی کوشش کرنے والوں کے لیے ان کے منصوبوں پر پانی پھیرنے کے متاردف ہے۔

معاشی مشکلات، تنازع اور سیاسی عدم استحکام کے باوجود لیبیا میں رمضان کافی جوش و خروش اور عقیدت سے منایا جا رہا ہے۔

 حوالہ جات 

زمرہ:رمضان بلحاظ ملک